Esiteks, juba enne minu äratulekut oli täiesti totter probleem Taneli juustuga, mis külmkapist ära kadus. Selles mõttes, et  Tannul oleks ilmselt savi olnud, kui see oleks kogemata ära söödud, aga poiss valetas esmalt, et tema pole teinud ja siis tõi salaja poest uue ja kleepis sinna eelmise soodukasildi peale. Tanel aga võib küll igasugu asju olla, aga päris loll ta ei ole, nii et loomulikult sai ta aru, et tegu on uue juustuga, sest Maxima ei hindaks elu sees alla juustu, mis säiliks veel juuli lõpuni. Nii et tüüp jäi vahele ja Tanel teatas, et tema sellist inimest usaldada ei saa, sest see näitab, et ta ei suuda isegi väikestes  asjades vastutust võtta, mis seal siis veel suurtest rääkida. Mina leidsin, et see on absurdne, lihtsalt loll ja lapsik tegu, aga ju ta siis enam nii ei tee. Seda enam, et ta ütles, et ta õppis oma veast ja blablabla, nagu nad ikka alati ütlevad. Kuigi mingi kahtluseuss jäi muidugi sellest ajast hinge, seda enam, et ta ei öelnud isegi, et ta kogemata võttis juustu, vaid ta ütles lihtsalt, et on harjunud külmikust kõike võtma, sest vanemate juures on ju nii normaalne. No ei saa ju nii loll olla, et sa lähed  kellegi teise korterisse ja mõtled, et sa lihtsalt võtad seal külmikust kõike, sest kodus ju võis nii. Seda enam, et ka minu toitu poleks ta tohtinud lihtsalt niisama võtta, meil oli kokkulepe, et süüa hangib ta endale ise.